

**YHTEINEN KRIISINRATKAISUNEUVOSTO**

**Ilmoitus avoimesta toimesta**

**PANKKIEN KRIISINRATKAISUN toimihenkilö**

**(SRB/AD/2016/017)**

|  |  |
| --- | --- |
| **Sopimuksen tyyppi** | väliaikainen toimihenkilö |
| **Tehtäväryhmä ja palkkaluokka** | AD5 |
| **Sopimuksen kesto** | 3 vuotta (uusittavissa) |
| **Ala** | Pankkien kriisinratkaisu – suunnittelu ja päätökset |
| **Työskentelypaikka** | Bryssel, Belgia |
| **Arvioitu kuukausipalkka** | 4 637,77 € |
| **Määräaika hakemusten jättämiselle** | 21. tammikuuta 2017 |
| **Varallaololuettelon voimassaolon päättyminen** | 31. joulukuuta 2017 |
| **Koeaika** | 9 kuukautta |

**Yhteinen kriisinratkaisuneuvosto**

**Yhteinen kriisinratkaisuneuvosto** (SRB) on Euroopan pankkiunionin kriisinratkaisuviranomainen ja **uuden pankkiunionin toinen peruspilari. Se muodostaa yhdessä kansallisten kriisinratkaisuviranomaisten kanssa yhteisen kriisinratkaisumekanismin (SRM).** Yhteinen kriisinratkaisuneuvosto toimii tiiviissä yhteistyössä pankkiunioniin osallistuvien jäsenvaltioiden kansallisten kriisinratkaisuviranomaisten, Euroopan komission ja varsinkin Euroopan keskuspankin kanssa.

Yhteisen kriisinratkaisuneuvoston tehtävänä on varmistaa, että ongelmapankkien kriisinratkaisu sujuu hallitusti ja vaikuttaa mahdollisimman vähän reaalitalouteen sekä pankkiunioniin osallistuvien EU-maiden ja muiden maiden julkiseen talouteen.

Yhteinen kriisinratkaisuneuvosto hallinnoi myös osana yhteistä kriisinratkaisumekanismia luotua yhteistä kriisinratkaisurahastoa, jotta voidaan varmistaa keskipitkän aikavälin rahoitustuki, kun jossakin luottolaitoksessa toteutetaan uudelleenjärjestely ja/tai sen tilanne ratkaistaan muulla tavoin.

Yhteinen kriisinratkaisuneuvosto on Euroopan unionin omarahoitteinen virasto.

Kriisinratkaisuneuvoston tehtävät liittyvät lähellä kaatumista tai todennäköisesti kaatumassa olevien pankkien kriisinratkaisun valmisteluun ja toteuttamiseen.

**Toimi**

Yhteinen kriisinratkaisuneuvosto julkaisee tämän kiinnostuksenilmaisupyynnön laatiakseen varallaololistan hakijoista, jotka voidaan palkata väliaikaisina toimihenkilöinä pankkien kriisinratkaisun toimihenkilöiksi.

# Profiili

Toimenhaltija tukee pankkien kriisinratkaisun asiantuntijoita luottolaitosten kriisinratkaisusuunnitelmien laatimisessa, osallistuu mahdollisiin kriisinratkaisun erityissuunnitelmiin sekä yhteisen kriisinratkaisuneuvoston kriisinratkaisuun liittyvien poliittisten kantojen kehittämiseen.

Hän on osa vanhempien asiantuntijoiden johtamaa monitieteistä ja monikansallista sisäistä kriisinhallintaryhmää. Toimenhaltija tukee aktiivisesti sisäisen kriisinhallintaryhmän koordinaattoria ja yksikön päällikköä näiden tehtävissä.

Hän neuvoo vanhempia kollegoita palveluhenkisellä ja aikaansaavalla tavalla.

## Tehtävät

Pankkien kriisinratkaisun toimihenkilön velvollisuuksiin kuuluvat seuraavat tehtävät:

* pankkien kriisinratkaisun asiantuntijoiden tukeminen yhteistyössä kansallisten kriisinratkaisuviranomaisten kanssa kriisinratkaisusuunnitelmien laatimisessa, kriisinratkaisustrategioiden laatiminen pankkien oikeudellisten ja toiminnallisten rakenteiden analysoinnin perusteella, kriittisten palveluiden ja toimintojen tunnistaminen sekä pankkien pääoma- ja rahoitusrakenteiden analysointi
* tutkimustyö ja pankkien kriisinratkaisun asiantuntijoiden tukeminen luottolaitosten uudelleenjärjestämiskelpoisuuden arvioinnissa, uudelleenjärjestämismahdollisuuksien esteiden tunnistamisessa ja tarvittaessa näitä esteitä koskevien toimintasuunnitelmien laatimisessa
* kriisinratkaisun asiantuntijoiden tukeminen luottolaitosten sellaisten omia varoja ja hyväksyttäviä velkoja koskevien vähimmäisvaatimusten määrittämisessä, joihin voidaan soveltaa alaskirjaus- ja muuntamisvaltuuksia (velkakirjojen arvon alaskirjausta)
* kriisinratkaisun erityissuunnitelmiin liittyvien päätösten laatimisen tukeminen
* sisäisen kriisinhallintaryhmän koordinaattorin ja yksikön päällikön tukeminen muistiinpanojen, esitysten ja katsausten laatimisessa sujuvalla englannin kielellä.

Toimeen kuuluvat myös seuraavat laaja-alaiset tehtävät:

* taloudellisten, rahoituksellisten tai oikeudellisten analyysien tekeminen kriisinratkaisua varten
* rahoitusmarkkinoiden analysointi
* osallistuminen yhteisen kriisinratkaisuneuvoston poliittisten kantojen määrittämiseen
* muut esimiesten osoittamat yksikön edun mukaiset tehtävät.

**Pätevyys- ja kokemusvaatimukset**

# Kelpoisuusehdot

## Yleiset edellytykset

Hakijan on täytettävä viimeistään hakuajan päättyessä seuraavat vaatimukset:

* hakijan on oltava jonkin Euroopan unionin jäsenvaltion kansalainen
* hakijalla on oltava täydet kansalaisoikeudet
* hakijan oltava täyttänyt asevelvollisuutta koskevan lainsäädännön mukaiset velvollisuutensa
* hakijan on täytettävä tehtävien hoitamisen edellyttämät hyvää mainetta koskevat vaatimukset
* hakijalla on oltava terveydelliset edellytykset tehtäviensä hoitamiseen[[1]](#footnote-1).

## Koulutus

1. Korkeakoulututkintoa vastaava taloustieteen, oikeustieteen, yrityshallinnon, rahoitusalan, kirjanpidon tai muun toimeen liittyvän alan koulutus, joka kestää tavallisesti vähintään kolme vuotta ja josta on osoituksena tutkintotodistus.

Ainoastaan EU:n jäsenvaltiossa myönnetty tutkintotodistus tai tutkintotodistus, jolle kyseisen jäsenvaltion viranomaiset ovat myöntäneet vastaavuustodistuksen, voidaan ottaa huomioon.

## Kielitaito

Yhteisen kriisinratkaisuneuvoston pääasiallinen työkieli on englanti, joten hakijoilla on oltava erinomainen suullinen ja kirjallinen englannin kielen taito (huomautus: englantia äidinkielenään puhuvien on osoitettava haastatteluvaiheessa kykynsä työskennellä toisella EU:n kielellä). Hakijoilla on myös oltava toisen EU:n virallisen kielen[[2]](#footnote-2) tyydyttävä taito.

# Valintaperusteet

Keskeiset taidot:

* soveltuvuus kohdassa 1 kuvattujen tehtävien hoitamiseen
* erinomaiset akateemiset saavutukset[[3]](#footnote-3)
* erinomaiset analyyttiset ja ongelmanratkaisutaidot
* englannin erinomainen kirjallinen ja suullinen taito
* erittäin hyvä paineensietokyky
* kyky tuottaa laatua ja tuloksia
* erinomainen tietoteknisten laitteiden ja sovellusten hallinta (tekstinkäsittely, taulukot, esitykset, internet jne.)
* asiakaslähtöinen asenne ja ryhmätyöhenkisyys.

Hyödylliset taidot:

* jatkotutkinto toimeen liittyvällä alalla
* Euroopan pankkiunionin ja erityisesti yhteisen kriisinratkaisumekanismin ja yhteisen kriisinratkaisuneuvoston tuntemus
* rahoitusalalta saatu kokemus tai kokemus keskuspankista, kansallisesta valvontaviranomaisesta tai kriisinratkaisuviranomaisesta, valtiovarainministeriöstä, Euroopan komission asiaankuuluvista osista (talouden ja rahoituksen pääosastosta, kilpailun pääosastosta tai rahoitusvakauden, rahoituspalvelujen ja pääomamarkkinaunionin pääosastosta) tai muusta asiaankuuluvasta kansainvälisestä organisaatiosta (esim. kansainvälisestä järjestelypankista tai kansainvälisestä valuuttarahastosta)
* kokemus hankkeiden tukemisesta
* kokemus monikulttuurisessa ympäristössä elämisestä tai työskentelemisestä.

**Valintaprosessi**

# Hakeminen

Hakemukset toimitetaan EU:n sähköisen ansioluettelojärjestelmän (EU CV Online)[[4]](#footnote-4) kautta.

Hakemuksen toimittaminen sähköisesti EU:n sähköisen ansioluettelotietokannan kautta edellyttää, että hakija luo tilin tai kirjautuu olemassa olevalle tilille. Hakijan on ensin täytettävä sähköinen ansioluettelo, jos sitä ei ole vielä täytetty. **Hakemukset on laadittava englanniksi.** Kun ansioluettelo on valmis, hakijat voivat valita haluamansa kiinnostuksenilmaisupyynnön ja toimittaa sitä koskevan hakemuksen. Kaikki hakemuksen asiaankuuluvat kentät on täytettävä. EU:n sähköistä ansioluetteloa koskevat kysymykset on lähetettävä kyseisen palvelun yhteydenottosivulla.

**Hakijan on ennen hakemuksensa jättämistä varmistettava huolellisesti, että hän täyttää kaikki kelpoisuusehdot.**

On hakijan vastuulla tehdä sähköinen rekisteröinti ajoissa. Hakemista ei pidä jättää viime tinkaan, sillä rekisteröityminen ei verkkoliikenteen ruuhkien tai internetyhteyden katkosten takia välttämättä onnistu ensi yrittämällä. Rekisteröityminen ei ole mahdollista määräajan päättymisen jälkeen.

Tässä vaiheessa ei tarvitse toimittaa tukevia asiakirjoja. Niitä tarvitaan vasta rekrytointiprosessin myöhäisemmässä vaiheessa (ks. kohta 5.3).

Sähköisen rekisteröinnin jälkeen hakija saa rekisteröintinumeron, joka on kirjattava ylös. Rekisteröintiprosessi on valmis, kun hakija vastaanottaa numeron. Tämä numero toimii viitteenä kaikissa hakemusta koskevissa asioissa. Jos hakija ei saa numeroa, hakemus ei ole rekisteröitynyt.

Hakija saa hakemuksensa vastaanottoilmoituksen hakemuksessa ilmoittamaansa sähköpostiosoitteeseen. Hakijan vastuulla on huolehtia siitä, että hän toimittaa oikean sähköpostiosoitteen.

**Hakemusten jättämisen määräaika: 21. tammikuuta 2017 klo 12.00 (Brysselin aikaa)**

Hakemuksen voi jättää osoitteessa

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

*Hakija, jolla on sähköisen rekisteröitymisen estävä toimintarajoite, voi toimittaa hakemuksensa (ansioluettelon ja vapaamuotoisen hakemuskirjeen) kirjattuna kirjeenä[[5]](#footnote-5). Kirjeen on oltava postileimattu viimeistään rekisteröitymisen päättymispäivänä. Tämän jälkeen kaikki yhteisen kriisinratkaisuneuvoston ja hakijan välinen kirjeenvaihto käydään postitse. Hakemukseen on tällaisessa tapauksessa liitettävä virallisesti hyväksytyn tahon antama todistus toimintarajoitteesta. Lisäksi hakijan tulee esittää erillisellä lehdellä mahdolliset erityisjärjestelyt, jotka hän katsoo tarpeellisiksi valintaan osallistumisensa helpottamiseksi.*

Lisätietoja ja/tai apua teknisiin ongelmiin saa lähettämällä sähköpostiviestin osoitteeseen[SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Valintamenettelyn vaiheet

## Valintamenettelyyn hyväksyminen

Sähköisen rekisteröinnin määräajan päätyttyä valintalautakunta vertaa jätettyjä hakemuksia kohdassa 2 kuvattuihin kelpoisuusehtoihin. Sen jälkeen kelpoisuusehdot täyttävät hakemukset arvioidaan kohdassa 3 annettujen valintaperusteiden mukaan.

## Hakemusten alustava arviointi

Valintalautakunta arvioi jokaisen hyväksytyn hakemuksen osalta hakijan pätevyyden ja koulutuksen, työkokemuksen ja motivaation kohdassa 1.1. kuvatun profiilin perusteella.

## Kutsu arviointivaiheeseen

Hakemusten alustavan arvioinnin jälkeen soveltuvimmat hakijat kutsutaan haastatteluun, joka pidetään Brysselissä. Haastattelun lisäksi hakijoita arvioidaan tässä vaiheessa lisätesteillä, joihin voi kuulua kirjallinen osio ja esitys.

*Haastattelun aika, päivämäärä ja osoite ilmoitetaan hakijoille hyvissä ajoin.*

Hakijoita, joiden palvelukseen ottoa harkitaan, pyydetään toimittamaan alkuperäiset tutkintotodistukset tai niiden oikeaksi todistetut kopiot sekä työtodistukset, joista on käytävä selvästi ilmi tehtävien aloitus- ja lopetuspäivä, työtehtävät ja niiden täsmällinen luonne. Valittujen hakijoiden on ennen sopimuksen allekirjoittamista toimitettava alkuperäiset versiot asiakirjoista, jotka osoittavat kelpoisuusehtojen täyttymisen.

## Arviointivaihe

Valintalautakunta arvioi haastattelun ja testien avulla, miten hyvin hakija täyttää kohdassa 3 kuvatut valintaperusteet.

Arviointivaihe tapahtuu englanniksi.

## Asiakirjojen oikeaksi varmentaminen ja tarkastelu

Hakemuksen oikeellisuus ja hakukelpoisuus tarkastetaan vertaamalla hakemuksia ja toimitettuja tukevia asiakirjoja.

Jos menettelyn missä tahansa vaiheessa käy ilmi, että hakemuksen tiedot on tahallisesti väärennetty, hakija suljetaan pois valintaprosessista.

Hakija voidaan sulkea pois myös seuraavista syistä:

* hakija ei täytä kelpoisuusehtoja
* hakija ei toimita vaadittuja tukevia asiakirjoja.

## Varallaololista

Valintalautakunta lisää soveltuvimman ehdokkaat varallaololistan luonnokseen. Luonnos toimitetaan yhteisen kriisinratkaisuneuvoston puheenjohtajan hyväksyttäväksi. Hyväksytty varallaololista on voimassa 31. joulukuuta 2017 saakka. Varallaololistojen voimassaoloaikaa voidaan pidentää yhteisen kriisinratkaisuneuvoston päätöksellä. Varallaololistassa oleville ehdokkaille saatetaan tehdä lisäarviointi (kuten uusi haastattelu) ennen tehtävän tarjoamista.

Varallaololistalle pääsy ei ole tae siitä, että yhteinen kriisinratkaisuneuvosto palkkaisi hakijan.

**Muuta tärkeää tietoa**

# Yleistiedot

## Tasa-arvoiset mahdollisuudet

Yhteinen kriisinratkaisuneuvosto noudattaa tasa-arvopolitiikkaa ja vastaanottaa hakemuksia ilman mihinkään syyhyn perustuvaa syrjintää.

## Valintalautakunta

Valintalautakunta nimitetään. Huomaa, että valintalautakunnan sisäinen toiminta on täysin luottamuksellista ja että kaikki yhteydenotot valintalautakunnan jäseniin ovat ehdottomasti kiellettyjä.

## Suuntaa-antava aikataulu

Valintaprosessi saattaa kestää muutaman kuukauden. Tänä aikana ei anneta mitään tietoja. Valintapaneeli pyrkii saamaan tätä toimea koskevan rekrytointiprosessin päätökseen vuoden 2017 ensimmäisen neljänneksen aikana. Valitut hakijat otetaan ihanteellisessa tapauksessa palvelukseen vuoden 2017 toisen neljänneksen aikana.

## Palveluolosuhteet ja ura

Valituille hakijoille saatetaan tarjota väliaikaisen toimihenkilön sopimusta Euroopan unionin muuhun henkilöstöön sovellettavien palvelussuhteen ehtojen mukaisesti. Sopimuksen kesto on kolme vuotta, ja se voidaan uusia kolmeksi vuodeksi. Toisen jakson jälkeen sopimus voidaan uusia määrittämättömäksi ajaksi.

Työskentelypaikka on Bryssel, joka on yhteisen kriisinratkaisuneuvoston toimipaikka.

## Palkkaus

Hakijat, joille tarjotaan työsopimusta, sijoitetaan tehtävien alkaessa palkkaluokan AD5 tasolle 1 tai 2 työkokemuksen pituuden mukaan. Palkkaluokan AD5 toimihenkilöiden peruskuukausipalkka Brysselissä on 1. joulukuuta 2016 alkaen seuraava:

* Taso 1: 4 637,77 €
* Taso 2: 4 832,65 €

Peruspalkan lisäksi toimihenkilö voi olla oikeutettu erilaisiin lisiin, kuten ulkomaankorvaukseen, kotitalouslisään, huollettavana olevasta lapsesta maksettavaan lisään ja koulutuslisään. Palkasta vähennetään suoraan yhteisön vero, mutta siitä ei kanneta kansallista tuloveroa.

## Henkilötietojen suoja

Yhteinen kriisinratkaisuneuvosto huolehtii järjestävänä tahona siitä, että hakijoiden henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 mukaisesti (Euroopan yhteisöjen virallinen lehti, L 8, 12.1.2001). Tämä koskee erityisesti kyseisten tietojen luottamuksellisuutta ja tietoturvaa.

## Muutoksenhakumenettely

Hakija, joka katsoo kärsineensä vääryyttä jonkin päätöksen perusteella, voi tehdä Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta annetun asetuksen 90 artiklan 2 kohdan nojalla valituksen osoitteeseen

SRB

Selection procedure: Ref. SRB/AD/2016/017

Treurenberg 22 (T-22 office 01/PO59)

B-1049 Brussels,

BELGIA

Valitus on tehtävä 3 kuukauden kuluessa. Tämän tyyppistä menettelyä koskeva määräaika (katso Euroopan parlamentin ja neuvoston asetus N:o 1023/2013, annettu 22 päivänä lokakuuta 2013, Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta, julkaistu Euroopan yhteisöjen virallisessa lehdessä L 287, 29. lokakuuta 2013, <http://europa.eu./eur-lex>) alkaa ajankohdasta, jolloin hakija saa tiedon itseensä haitallisesti vaikuttavasta päätöksestä.

1. Toimielimen asiantuntijalääkärit tekevät valitulle hakijalle lääkärintarkastuksen ennen tehtävien aloittamista. [↑](#footnote-ref-1)
2. bulgaria, englanti, espanja, hollanti, iiri, italia, kreikka, kroatia, latvia, liettua, malta, portugali, puola, ranska, romania, ruotsi, saksa, slovakki, sloveeni, suomi, tanska, tšekki, unkari ja viro. [↑](#footnote-ref-2)
3. Hakijoita pyydetään ilmoittamaan hakulomakkeessa pääasiallisen korkeakoulututkinnon tai -tutkintojen yleisarvosana sekä toimeen liittyvien pääasiallisten aineiden arvosanat. Valittujen hakijoiden on esitettävä täydellinen oikeaksi todistettu jäljennös tutkintotodistuksesta ja arvosanoista ennen palvelukseen ottoa. [↑](#footnote-ref-3)
4. Euroopan komissio käyttää EU:n sähköistä ansioluetteloa rekrytoidessaan väliaikaisia työntekijöitä. [↑](#footnote-ref-4)
5. Osoitteeseen Single Resolution Board, Treurenberg 22, B-1049 Brussels [↑](#footnote-ref-5)